Suvestinė redakcija nuo 2025-04-01

Įstatymas paskelbtas: Žin. 2000, Nr. 32-890, i. k. 1001010ISTAIII-1605

Nauja redakcija nuo 2025-04-01:

Nr. XV-119, 2025-03-13, paskelbta TAR 2025-03-18, i. k. 2025-04413

LIETUVOS RESPUBLIKOS

VIEŠOJO KELEIVINIO TRANSPORTO LENGVATŲ

ĮSTATYMAS

2000 m. kovo 30 d. Nr. VIII-1605

Vilnius

PIRMASIS SKIRSNIS

BENDROSIOS NUOSTATOS

1 straipsnis. Įstatymo paskirtis

1. Šis įstatymas nustato asmenis, kuriems teikiamos važiavimo viešuoju keleiviniu transportu Lietuvos Respublikos teritorijoje lengvatos, šių lengvatų rūšis ir vežėjų išlaidų (negautų pajamų), susijusių su viešojo keleivinio transporto lengvatų taikymu, kompensavimo (atlyginimo) tvarką bei šaltinius.

2. Šio įstatymo nuostatos suderintos su Europos Sąjungos teisės aktais, nurodytais šio įstatymo priede.

2 straipsnis. Pagrindinės šio įstatymo sąvokos

1. Europos Sąjungos valstybės narės ir Europos ekonominės erdvės valstybės piliečio šeimos nariai – sutuoktinis, tiesioginiai palikuonys, kuriems nesukakę 21 metai arba kurie yra išlaikytiniai, įskaitant sutuoktinio tiesioginius palikuonis, kuriems nesukakę 21 metai arba kurie yra išlaikytiniai, Europos Sąjungos valstybės narės ar Europos ekonominės erdvės valstybės piliečio, jo sutuoktinio išlaikomi giminaičiai pagal tiesiąją aukštutinę liniją.

2. Viešasis keleivinis transportas – keleivių vežimo nustatytais maršrutais nustatytu laiku paslauga, teikiama visiems, kurie kreipiasi.

3. Kitos šiame įstatyme vartojamos sąvokos suprantamos taip, kaip apibrėžiamos Lietuvos Respublikos geležinkelių transporto kodekse, Lietuvos Respublikos kelių transporto kodekse, Lietuvos Respublikos transporto veiklos pagrindų įstatyme, Lietuvos Respublikos vidaus vandenų transporto kodekse.

3 straipsnis. Įstatymo taikymas

1. Įstatymas taikomas:

1) Lietuvos Respublikos piliečiams;

2) kitų Europos Sąjungos valstybių narių, Europos ekonominės erdvės valstybių, Šveicarijos Konfederacijos piliečiams;

3) Europos Sąjungos valstybių narių, Europos ekonominės erdvės valstybių, Šveicarijos Konfederacijos piliečių šeimos nariams, kaip jie apibrėžti Lietuvos Respublikos įstatyme „Dėl užsieniečių teisinės padėties“, turintiems Sąjungos piliečio šeimos nario leidimo gyventi šalyje kortelę;

4) užsienio valstybių piliečiams ar asmenims be pilietybės, turintiems leidimą laikinai gyventi Lietuvos Respublikoje;

5) užsienio valstybių piliečiams ar asmenims be pilietybės, turintiems Lietuvos Respublikos ilgalaikio gyventojo leidimą gyventi Europos Sąjungoje.

2. Šiame įstatyme numatytos viešojo keleivinio transporto lengvatos teikiamos vykstantiesiems viešuoju keleiviniu transportu:

1) reguliariaisiais reisais autobusais ir troleibusais;

2) keleiviniais traukiniais vietiniais maršrutais 2 ir 3 klasės vagonuose;

3) reguliariaisiais reisais vidaus vandenų laivais.

3. Šiame įstatyme numatytos viešojo keleivinio transporto lengvatos teikiamos, kai maršruto pradžios ir pabaigos punktai yra Lietuvos Respublikos teritorijoje.

ANTRASIS SKIRSNIS

VIEŠOJO KELEIVINIO TRANSPORTO LENGVATŲ RŪŠYS IR ASMENYS, KURIEMS JOS TEIKIAMOS

4 straipsnis. Viešojo keleivinio transporto lengvatų rūšys

1. Lietuvos Respublikoje teikiamos šios viešojo keleivinio transporto lengvatos:

1) teisė į važiavimo išlaidų kompensaciją;

2) teisė įsigyti važiavimo bilietą su 80 procentų nuolaida;

3) teisė įsigyti važiavimo bilietą su 50 procentų nuolaida.

2. Savivaldybių tarybos gali teikti kitas, nei nustatytos šiame įstatyme, viešojo transporto lengvatas savivaldybių tarybų patvirtintais pagrindais ir tvarka. Su šiomis lengvatomis susijusios išlaidos kompensuojamos iš savivaldybės biudžeto lėšų.

5 straipsnis. Važiavimo išlaidų kompensavimas mokiniams ir kitais atvejais

Savivaldybės, kurių teritorijose yra švietimo įstaigų ir kitų šiame straipsnyje išvardytų įstaigų, savo nustatyta tvarka kompensuoja visas transporto išlaidas:

1) kaimuose ir miesteliuose gyvenantiems bendrojo ugdymo programas vykdančių mokyklų 9–12 klasių (gimnazijų 1–4 klasių), profesinio mokymo įstaigų ir neformaliojo vaikų švietimo įstaigų mokiniams, šių įstaigų darbo dienomis važiuojantiems į jas iki 40 km ir atgal viešuoju keleiviniu transportu; neformaliojo vaikų švietimo įstaigų mokiniams ši lengvata taikoma ir ne darbo dienomis; priešmokyklinio ugdymo ir 1–8 klasių mokiniams – pavėžėjimo iki artimiausios atitinkamą priešmokyklinio ugdymo ar bendrojo ugdymo programą vykdančios mokyklos išlaidas;

2) vaikų globos įstaigose, vaikų socializacijos centruose, bendrojo ugdymo mokyklų ir profesinio mokymo įstaigų bendrabučiuose gyvenantiems mokiniams, važiuojantiems viešuoju keleiviniu transportu.

6 straipsnis. Teisė įsigyti važiavimo bilietą su 80 procentų nuolaida

1. Įsigyti važiavimo bilietą vykti viešuoju keleiviniu transportu su 80 procentų nuolaida turi teisę:

1) asmenys, kuriems nustatytas neįgalumo lygis, ir juos lydintys asmenys (vieno asmens – vienas lydintis asmuo);

2) asmenys, kuriems nustatytas 0–25 procentų dalyvumo lygis (iki 2023 m. gruodžio 31 d. nustatytas 0–25 procentų darbingumo lygis arba didelių specialiųjų poreikių lygis arba iki 2005 m. birželio 30 d. pripažinti I grupės invalidais) ir juos lydintys asmenys (vieno asmens – vienas lydintis asmuo);

3) asmenys, kuriems gydyti nuolat reikalinga hemodializė, ir juos lydintys asmenys (vieno asmens – vienas lydintis asmuo), taip pat onkologinėmis ligomis sergantys asmenys;

4) 80 metų ir vyresni asmenys;

5) asmenys, kurie dalyvavo likviduojant Černobylio atominės elektrinės avarijos padarinius;

6) žuvusių Lietuvos Respublikos nepriklausomybės gynėjų šeimos nariai, nukentėję nuo 1991 m. sausio 11–13 d. ir po to vykdytos SSRS agresijos;

7) pasipriešinimo 1940–1990 m. okupacijoms dalyviai – kariai savanoriai ir laisvės kovų dalyviai;

8) nuo 1939–1990 m. okupacijų nukentėję asmenys – politiniai kaliniai ir tremtiniai, buvę getų, koncentracijos ar kitokio tipo prievartinių stovyklų kaliniai;

9) Lietuvos Respublikos nepriklausomybės gynėjai, nukentėję nuo 1991 m. sausio
11–13 d. ir po to vykdytos SSRS agresijos;

10) asmenys, kurie būtinosios karinės tarnybos ar karinių mokymų sovietinėje armijoje metu atliko tarnybą Afganistane.

2. Įsigyti važiavimo bilietą vykti viešuoju keleiviniu transportu vietinio (miesto ar priemiestinio) susisiekimo maršrutais su 80 procentų nuolaida turi teisę:

1) vaikai iki 7 metų (imtinai), užimantys atskirą sėdimąją ar miegamąją vietą;

2) vaikai nuo 8 iki 18 metų;

3) vyresni kaip 18 metų asmenys, kurie mokosi pagal bendrojo ugdymo programą, įskaitant asmenis, kurių mokymą pagal bendrojo ugdymo programą ir pagal bendrojo ugdymo programą kartu su profesinio mokymo programa vykdo profesinio mokymo teikėjai, bet ne ilgiau, iki jiems sukaks 23 metai; taip pat asmenys, kurie mokosi pagal formaliojo profesinio mokymo programas, taip pat ir jų akademinių atostogų, profesinio mokymo teikėjų suteiktų dėl ligos, nėštumo ar vaiko priežiūros, laikotarpiu;

4) aukštųjų mokyklų studentai, studijuojantys pagal nuolatinės formos studijų programą, Lietuvos Respublikos, kitų Europos Sąjungos valstybių narių ir Europos ekonominės erdvės valstybių piliečiai bei jų šeimos nariai, studijuojantys Europos Sąjungos valstybių narių ar Europos ekonominės erdvės valstybių aukštosiose mokyklose pagal nuolatinės formos studijų programą.

7 straipsnis. Teisė įsigyti važiavimo bilietą su 50 procentų nuolaida

1. Įsigyti važiavimo bilietą vykti viešuoju keleiviniu transportu su 50 procentų nuolaida turi teisę asmenys, kuriems nustatytas 30–55 procentų dalyvumo lygis (iki 2023 m. gruodžio 31 d. nustatytas 30–55 procentų darbingumo lygis arba vidutinių specialiųjų poreikių lygis arba iki 2005 m. birželio 30 d. pripažinti II grupės invalidais).

2. Įsigyti važiavimo bilietą vykti viešuoju keleiviniu transportu vietinio (miesto ar priemiestinio) susisiekimo maršrutais su 50 procentų nuolaida turi teisę asmenys nuo 70 iki 80 metų.

3. Įsigyti važiavimo bilietą vykti viešuoju keleiviniu transportu, išskyrus viešąjį keleivinį transportą, nurodytą šio įstatymo 6 straipsnio 2 dalyje, su 50 procentų nuolaida turi teisę:

1) vaikai iki 7 metų (imtinai), užimantys atskirą sėdimąją ar miegamąją vietą;

2) vaikai nuo 8 iki 18 metų;

3) vyresni kaip 18 metų asmenys, kurie mokosi pagal bendrojo ugdymo programą, įskaitant asmenis, kurių mokymą pagal bendrojo ugdymo programą ir pagal bendrojo ugdymo programą kartu su profesinio mokymo programa vykdo profesinio mokymo teikėjai, bet ne ilgiau, iki jiems sukaks 23 metai; taip pat asmenys, kurie mokosi pagal formaliojo profesinio mokymo programas, taip pat ir jų akademinių atostogų, profesinio mokymo teikėjų suteiktų dėl ligos, nėštumo ar vaiko priežiūros, laikotarpiu;

4) aukštųjų mokyklų studentai, studijuojantys pagal nuolatinės formos studijų programą, Lietuvos Respublikos, kitų Europos Sąjungos valstybių narių ir Europos ekonominės erdvės valstybių, Šveicarijos Konfederacijos piliečiai bei jų šeimos nariai, studijuojantys Europos Sąjungos valstybių narių ar Europos ekonominės erdvės valstybių aukštosiose mokyklose pagal nuolatinės formos studijų programą;

5) Lietuvos Respublikos socialinio draudimo pensijų įstatyme nustatytą socialinio draudimo senatvės pensijos amžių sukakę asmenys, iki jiems sukaks 80 metų;

6) tėvai, įtėviai arba globėjai (rūpintojai), važiuojantys kartu su vaikais savaitgaliais (šeštadieniais ir sekmadieniais) ir valstybinių švenčių dienomis.

8 straipsnis. Viešojo keleivinio transporto lengvatų teikimas

1. Teisę naudotis viešojo keleivinio transporto lengvata turintys asmenys, įsigydami važiavimo bilietą su nuolaida, privalo pateikti šio įstatymo 5, 6 arba 7 straipsnyje nurodytą statusą ar aplinkybes patvirtinantį dokumentą (pažymėjimą) (toliau – statusą patvirtinantis dokumentas). Šis reikalavimas netaikomas šio įstatymo 6 straipsnio 1 dalies 1–3 punktuose nurodytiems lydintiems asmenims, taip pat kai nėra abejonių dėl vaiko amžiaus.

2. Statusą patvirtinančio dokumento pateikimo viešąjį keleivinį transportą kontroliuojantiems pareigūnams ir vežėjams tvarką nustato Lietuvos Respublikos Vyriausybė.

3. Teikiant važiavimo viešuoju keleiviniu transportu Lietuvos Respublikos teritorijoje lengvatas, galioja kitų Europos Sąjungos valstybių narių, Europos ekonominės erdvės valstybių, Šveicarijos Konfederacijos, taip pat kitų užsienio valstybių išduoti statusą patvirtinantys dokumentai.

4. Asmuo, turintis teisę naudotis viešojo keleivinio transporto lengvata, privalo turėti statusą patvirtinantį dokumentą įlipdamas į transporto priemonę ir visos kelionės metu ir viešąjį keleivinį transportą kontroliuojantiems pareigūnams ar vežėjui pareikalavus jį pateikti kartu su įsigytu važiavimo bilietu su nuolaida.

TREČIASIS SKIRSNIS

VEŽĖJŲ IŠLAIDŲ KOMPENSAVIMO (NEGAUTŲ PAJAMŲ ATLYGINIMO) TVARKA IR ŠALTINIAI

9 straipsnis. Vežėjų išlaidų kompensavimo (negautų pajamų atlyginimo) tvarka ir šaltiniai

Vežėjų išlaidos (negautos pajamos), susijusios su viešojo keleivinio transporto lengvatų taikymu, Vyriausybės nustatyta tvarka kompensuojamos (atlyginamos) pagal su jais sudarytas sutartis iš valstybės ir savivaldybių biudžetų:

1) išlaidos, patirtos dėl šio įstatymo 6 straipsnio 1 dalyje ir 7 straipsnyje nustatytų lengvatų, taikomų asmenims, vykstantiems keleiviniais traukiniais, – iš valstybės biudžeto;

2) išlaidos, patirtos dėl šio įstatymo 6 straipsnio 1 dalyje ir 7 straipsnyje nustatytų lengvatų, taikomų asmenims, vykstantiems vidaus vandenų laivais, – iš savivaldybių, kuriose įregistruotos šių vežėjų įmonės, biudžetų;

3) išlaidos, patirtos dėl šio įstatymo 6 straipsnio 1 dalyje ir 7 straipsnyje nustatytų lengvatų, taikomų asmenims, vykstantiems tolimojo susisiekimo maršrutais autobusais, – iš valstybės biudžeto;

4) išlaidos, patirtos dėl šio įstatymo 6 ir 7 straipsniuose nustatytų lengvatų, taikomų asmenims, vykstantiems autobusais ir troleibusais vietinio (miesto ar priemiestinio) susisiekimo maršrutais, – iš savivaldybių biudžetų; jeigu keleiviai vežami per gretimų savivaldybių (įskaitant miestų savivaldybes) teritorijas, – iš šių savivaldybių biudžetų solidariai pagal tarpusavio susitarimą.

Skelbiu šį Lietuvos Respublikos Seimo priimtą įstatymą.

RESPUBLIKOS PREZIDENTAS	VALDAS ADAMKUS

Lietuvos Respublikos

viešojo keleivinio transporto

lengvatų įstatymo

priedas

ĮGYVENDINAMI EUROPOS SĄJUNGOS TEISĖS AKTAI

2014 m. balandžio 16 d. Europos Parlamento ir Tarybos direktyva 2014/54/ES dėl priemonių, kad darbuotojai galėtų lengviau naudotis laisvo darbuotojų judėjimo teisėmis.

Pakeitimai:

1.

Lietuvos Respublikos Seimas, Įstatymas

Nr. IX-791, 2002-03-19, Žin., 2002, Nr. 37-1343 (2002-04-09)

TRANSPORTO LENGVATŲ ĮSTATYMO 2 STRAIPSNIO PAKEITIMO ĮSTATYMAS

2.

Lietuvos Respublikos Seimas, Įstatymas

Nr. IX-919, 2002-05-30, Žin., 2002, Nr. 62-2494 (2002-06-21)

TRANSPORTO LENGVATŲ ĮSTATYMO 7 STRAIPSNIO PAKEITIMO IR PAPILDYMO ĮSTATYMAS

Šis Įstatymas įsigalioja nuo 2002 m. liepos 1 d.

3.

Lietuvos Respublikos Seimas, Įstatymas

Nr. IX-1192, 2002-11-12, Žin., 2002, Nr. 116-5190 (2002-12-06)

TRANSPORTO LENGVATŲ ĮSTATYMO 1, 5, 8 STRAIPSNIŲ IR TREČIOJO SKIRSNIO PAVADINIMO PAKEITIMO ĮSTATYMAS

4.

Lietuvos Respublikos Seimas, Įstatymas

Nr. IX-1643, 2003-06-24, Žin., 2003, Nr. 69-3117 (2003-07-10)

TRANSPORTO LENGVATŲ ĮSTATYMO 5, 8 STRAIPSNIŲ PAKEITIMO IR PAPILDYMO ĮSTATYMAS

Šis Įstatymas įsigalioja nuo 2004 m. sausio 1 d.

5.

Lietuvos Respublikos Seimas, Įstatymas

Nr. IX-2581, 2004-11-11, Žin., 2004, Nr. 171-6324 (2004-11-26)

TRANSPORTO LENGVATŲ ĮSTATYMO 5, 6 IR 8 STRAIPSNIŲ PAKEITIMO ĮSTATYMAS

Šis įstatymas įsigalioja nuo 2005 m. sausio 1 d.

6.

Lietuvos Respublikos Seimas, Įstatymas

Nr. X-189, 2005-05-12, Žin., 2005, Nr. 67-2401 (2005-05-28)

TRANSPORTO LENGVATŲ ĮSTATYMO 5 IR 7 STRAIPSNIŲ PAKEITIMO ĮSTATYMAS

Šis įstatymas įsigalioja nuo 2005 m. liepos 1 d.

7.

Lietuvos Respublikos Seimas, Įstatymas

Nr. X-576, 2006-04-25, Žin., 2006, Nr. 53-1929 (2006-05-13)

TRANSPORTO LENGVATŲ ĮSTATYMO 5 STRAIPSNIO PAKEITIMO ĮSTATYMAS

Šis įstatymas įsigalioja nuo 2007 m. sausio 1 d.

8.

Lietuvos Respublikos Seimas, Įstatymas

Nr. X-1312, 2007-11-06, Žin., 2007, Nr. 120-4879 (2007-11-22)

TRANSPORTO LENGVATŲ ĮSTATYMO 6 STRAIPSNIO PAKEITIMO ĮSTATYMAS

Šis įstatymas įsigalioja 2008 m. sausio 1 d.

9.

Lietuvos Respublikos Seimas, Įstatymas

Nr. X-1612, 2008-06-17, Žin., 2008, Nr. 74-2862 (2008-06-30)

TRANSPORTO LENGVATŲ ĮSTATYMO 1, 2, 3, 5, 6, 7, 8 STRAIPSNIŲ PAKEITIMO IR PAPILDYMO ĮSTATYMAS

Šis įstatymas, išskyrus 5 straipsnį, įsigalioja 2008 m. liepos 1 d.

Šio įstatymo 5 straipsnis įsigalioja 2009 m. sausio 1 d.

10.

Lietuvos Respublikos Seimas, Įstatymas

Nr. XI-241, 2009-04-28, Žin., 2009, Nr. 54-2139 (2009-05-12)

TRANSPORTO LENGVATŲ ĮSTATYMO 6 STRAIPSNIO PAKEITIMO ĮSTATYMAS

Įstatymas įsigalioja nuo 2009-06-01.

11.

Lietuvos Respublikos Seimas, Įstatymas

Nr. XI-2106, 2012-06-21, Žin., 2012, Nr. 78-4028 (2012-07-04)

TRANSPORTO LENGVATŲ ĮSTATYMO 5 STRAIPSNIO PAKEITIMO ĮSTATYMAS

Šis įstatymas įsigalioja 2013 m. sausio 1 d.

12.

Lietuvos Respublikos Seimas, Įstatymas

Nr. XII-512, 2013-07-02, Žin., 2013, Nr. 75-3782 (2013-07-13)

TRANSPORTO LENGVATŲ ĮSTATYMO 6 STRAIPSNIO PAKEITIMO ĮSTATYMAS

13.

Lietuvos Respublikos Seimas, Įstatymas

Nr. XII-848, 2014-04-24, paskelbta TAR 2014-05-02, i. k. 2014-04864

LIETUVOS RESPUBLIKOS TRANSPORTO LENGVATŲ ĮSTATYMO NR. VIII-1605 8 STRAIPSNIO PAKEITIMO ĮSTATYMAS

Šis įstatymas įsigalioja 2014 m. liepos 1 d.

14.

Lietuvos Respublikos Seimas, Įstatymas

Nr. XII-900, 2014-05-15, paskelbta TAR 2015-04-21, i. k. 2014-05567

LIETUVOS RESPUBLIKOS TRANSPORTO LENGVATŲ ĮSTATYMO NR. VIII-1605 1 STRAIPSNIO PAKEITIMO ĮSTATYMAS

Pakeitimai:

1.

Lietuvos Respublikos Seimas, Įstatymas

Nr. XII-1505, 2014-12-18, paskelbta TAR 2014-12-31, i. k. 2014-21264

Lietuvos Respublikos transporto lengvatų įstatymo Nr. VIII-1605 1, 5 ir 6 straipsnių pakeitimo įstatymas

2.

Lietuvos Respublikos Seimas, Įstatymas

Nr. XIII-619, 2017-07-11, paskelbta TAR 2017-07-24, i. k. 2017-12574

Lietuvos Respublikos transporto lengvatų įstatymo Nr. VIII-1605 1, 2 ir 5 straipsnių pakeitimo ir Įstatymo papildymo priedu įstatymas

3.

Lietuvos Respublikos Seimas, Įstatymas

Nr. XIII-853, 2017-12-07, paskelbta TAR 2017-12-18, i. k. 2017-20336

Lietuvos Respublikos transporto lengvatų istatymo Nr. VIII-1605 5 straipsnio pakeitimo įstatymas

4.

Lietuvos Respublikos Seimas, Įstatymas

Nr. XIII-1262, 2018-06-14, paskelbta TAR 2018-06-26, i. k. 2018-10488

Lietuvos Respublikos transporto lengvatų įstatymo Nr. VIII-1605 5, 7 straipsnių pakeitimo ir Įstatymo papildymo 7-1 straipsniu įstatymas

5.

Lietuvos Respublikos Seimas, Įstatymas

Nr. XIII-1935, 2019-01-11, paskelbta TAR 2019-01-21, i. k. 2019-00865

Lietuvos Respublikos transporto lengvatų įstatymo Nr. VIII-1605 5 straipsnio pakeitimo įstatymas

6.

Lietuvos Respublikos Seimas, Įstatymas

Nr. XIII-3418, 2020-11-10, paskelbta TAR 2020-11-20, i. k. 2020-24574

Lietuvos Respublikos transporto lengvatų įstatymo Nr. VIII-1605 5 straipsnio pakeitimo ir Įstatymo papildymo 5-1 straipsniu įstatymas

7.

Lietuvos Respublikos Seimas, Įstatymas

Nr. XIII-2984, 2020-05-28, paskelbta TAR 2020-06-04, i. k. 2020-12208

Lietuvos Respublikos transporto lengvatų įstatymo Nr. VIII-1605 5 ir 7 straipsnių pakeitimo įstatymas

8.

Lietuvos Respublikos Seimas, Įstatymas

Nr. XIII-3333, 2020-10-15, paskelbta TAR 2020-10-21, i. k. 2020-21839

Lietuvos Respublikos transporto lengvatų įstatymo Nr. VIII-1605 5 ir 8 straipsnių pakeitimo įstatymas

9.

Lietuvos Respublikos Seimas, Įstatymas

Nr. XIV-1739, 2022-12-22, paskelbta TAR 2023-01-04, i. k. 2023-00151

Lietuvos Respublikos transporto lengvatų įstatymo Nr. VIII-1605 7 ir 7-1 straipsnių pripažinimo netekusiais galios įstatymas

10.

Lietuvos Respublikos Seimas, Įstatymas

Nr. XV-119, 2025-03-13, paskelbta TAR 2025-03-18, i. k. 2025-04413

Lietuvos Respublikos transporto lengvatų įstatymo Nr. VIII-1605 pakeitimo įstatymas